|  |
| --- |
| **2 Pet. 3:1-18****“Vasgenael op wat kom.”***Andries Burger, GK Pinetown, 19 September 2021* |

*Sing:* *Lied 164:1,2; Lied 547:1,2,3; Lied 553:1; Lied 602:1,3,4,5;* *“Vrede”*

Jare terug is paar bekende predikante gevra wat hulle laaste boodskap aan die gemeente sou wees, en dit is toe saam uitgegee as ŉ preekbundeltjie met die titel, As ek nog net één preek gehad het.

Baie kere as ek die boekie opmerk in my boekrak het dit my laat wonders – wat sou ék preek as ek geweet het dit is die laaste keer?

Dit is natuurlik nie ŉ eenvoudige vraag nie, daar is soveel dat ek nie sou kon kies nie, ek hoop nie ek weet vooraf wanneer dit my laaste kans sal wees om die evangelie te verkondig nie.

(Julle beter ook maar hoop ek weet nie, anders sal daai diens soos Paulus sŉ in Hand. 20 tot middernag aanhou en daarna verder tot dagbreek toe.)

Maar as ek vandag so ŉ laaste preek móés preek – dan kan ek nie aan ŉ beter teks dink as 2 Petrus 3 nie.

Ek sou ten minste in goeie geselskap wees want dit is die laaste boodskap wat behoue gebly het van Petrus, die apostel van Jesus Christus.

**Lees << 2 Pet. 3:1-18 >>**

Petrus het geweet sy einde is naby soos hy in 1:14 geskryf het,

*“14Ek weet dat my dood nie meer ver is nie. Ons Here Jesus Christus het die trouens duidelik aan my bekend gemaak.*

*15Daarom sal ek my daarvoor beywer dat julle ook ná my heengaan altyd hierdie dinge sal onthou.”*

Hy is steeds daarmee besig in hoofstuk 3, maar hier herinner hy ons aan ŉ spesifieke saak – Christus se wederkoms.

Petrus skryf in v. 2 dat daar twee dinge is waaraan hy ons wil herinner – die verkondiging van die heilige profete, en die opdrag van ons Here en Verlosser daaroor.

Wat het die profete verkondig van Jesus se wederkoms? Wat moet ons daarvan onthou?

Uit die konteks waaroor Petrus skryf kan ons aflei dat hy verwys na profesieë oor “dag van die Here” wat op baie plekke verkondig word, een wat baie ooreenstem met Petrus se beskrywing is

Mal. 4:1-2, “*1Die dag kom en hy brand soos 'n oond. Dié wat teen God in opstand is, almal wat verkeerd doen, sal die kaf wees, en hulle sal verbrand word deur die dag wat kom, sê die Here die Almagtige. Daar sal van hulle nie 'n wortel, nie 'n tak oorbly nie.*

*2Maar vir julle wat eerbied het vir my Naam, sal die son van redding skyn met genesing in sy strale. Julle sal vry word en bokspring soos vetgemaakte kalwers.”*

O, die verskrikking wat die sal inhou vir ongelowiges om in hulle sonde en onheiligheid voor die verterende vuur van die Almagtige God en Regter verskyn!

Maar daarteenoor die kontras van onverdiende genade – die verlossing en bevryding van gelowiges wat sonder sonde in Christus se volmaakte heiligheid voor hulle liefdevolle Vader kom.

 Onthou dit sê Petrus, dit kom…

Dan waarsku Petrus ons...

Daar sal mense wees wat nie glo wat die Bybel leer nie en sê dat Jesus nie weer sal kom nie – en dit is so, nie waar nie?

Pas op dat die wêreld se kultuur en sonde praatjies julle nie laat verdwaal nie.

Petrus fokus spesifiek op die redenasie dat alles van die skepping af nog dieselfde gebly het en een dag na die ander volg, een jaar na die ander, eeu na eeu gaan dit meer net voort.

 Hulle lag en spot met ons wat dit glo...

 Van daardie profesieë sal tog niks kom nie... alles bly dan dieselfde.

Nonsies sê Petrus.

Hulle vergeet twee dinge, hulle kyk dit aspris mis want hulle soek enige verskonings om aan te hou om te lewe soos húlle wil, sonder om eendag rekenskap daarvan te gee.

Die eerste dinge wat hulle miskyk is dat alles nié maar dieselfde bly en voortgaan nie.

Die “woes en leeg” wat daar eers was het nie so gebly nie, God het die hemel en die aarde geskape die see en die lug en alles wat daarin en daarop is.

Maar daardie “eerste” aarde het nie netso sonder verandering gebly nie, omdat mense se sonde dit ondraaglik besoedel het, het God dit op ŉ dag met ŉ geweldige watervloed skoon gewas.

Wees gewaarsku dat hierdie “tweede” aarde waarop ons vandag lewe ook nie maar net so sal bly nie,

dit gaan weer skoongemaak word, skoon gebrand word op daardie dag van die Here wat verseker kom.

 Hulle maak ŉ fout, alles bly nie dieselfde nie...

Die tweede fout wat hulle maak is dat dit nie vir God so lank neem as wat die vir ons is nie.

Ons leef op ŉ stukkie grond en klip en water wat elke 24 uur in die rondte draai, en elke 365 dae om die son-ster wentel. Ons lewe en ons denke speel af in hierdie tydperke en ons denke ons lewens word daarin vasgevang.

Maar nie God nie wat is tyd vir Hom? 1000 jaar is vir Hom soos ŉ dag en ŉ dag soos 1000 jaar.

Let wel dat Petrus NIE hiermee ŉ formule gee om tye in profesieë van Daniël en Openbaring te verklaar soos ŉ klomp dwase dit doen nie. Dit is tog totaal buite die konteks waarvan Petrus hier praat.

Hy sê bloot dat God nie in ons begrip van tyd vasgevang is nie. Tyd is vir God niks...

Maar vir ons voel dit tog lank nie waar nie?

Vir God is dit dalk net ŉ oogwink maar vir ons is dit al byna 2000 jaar dat Hy opgevaar het met die belofte dat Hy gou weer terugkom.

Dit my liewe broer en suster sê Petrus is ŉ bewys van God se geduld met mense.

Hy weet dat sy dag van afrekening kom, Hy hoef nie te jaag om daarby uit te kom nie.

Hy gee nog tyd vir mense om tot hulle sinne te kom, om Hom te erken as God en hulle tot Hom te bekeer en verlossing in Christus te ontvang.

Nog tyd vir gelowiges, vir my en vir jou, om van Hom te getuig sodat ander sal hoor, gee nog kans...

Maar wees verseker – die dag van die Here kom!

Hierdie aarde en alles waaraan mense so vasklou, alles wat hulle so najaag – die goed, die gerief en plesier, alles sal in vuur verwoes word.

En elke mens wat self, sonder geloof in Christus voor God te staan gaan kom sal verdelg word.

As iemand wat luister dalk nog nie in Hom glo nie, moenie langer wag nie, gebruik die geduld wat God gee as ŉ geleentheid vir jou om ook gered te word.

Moenie uitstel nie, daar gaan ŉ dag kom wat dit te laat is en sonder geloof in Christus sal jy saam ander goddeloses veroordeel en verdelg sal word.

Elkeen wat die genadetyd wat God verspeel sal God ontmoet as ŉ ewige verterende vuur.

Asseblief, ek pleit by jou ter wille van God se eer en jou verlossing – gebruik die geduld wat God gee en draai om en soek jou verlossing in Christus.

 Hy sal dié wat ha Hom toe kom nooit verwerp nie (Joh. 6:37).

Maar elkeen wat hom tot God bekeer het, elkeen wat in Christus glo en in Hom voor God sal staan –

vir ons is daar geen veroordeling meer nie (Rom. 8:1),

Vir gelowiges sal daardieselfde vuur finale genesing bring van ons sondesiekte,

dit sal redding inhou sodat ons sal bokspring soos vetgemaakte kalwers (Mal. 4:2).

In 1 Joh. 4:17 lees ons dat God se liefde sy volmaakte doel bereik het in dié wat in Christus glo deurdat ons nie meer vrees het vir die oordeelsdag nie, want ons leef reeds in hierdie lewe deur die liefde net soos Jesus.

Vir almal wat in Christus is – is die dag wat vir ongelowiges die aller grootste verskrikking sal wees, die heerlikste wonderlikste volkome verlossing.

Geen siekte meer nie, geen armoede, nie ŉ enkele skelm nie, geen bekommernis of angstigheid nie – maar vrede, vreugde, saligheid, die heerlikheid van God self!

Daarom dat die Gees en die bruid, die kerk van Christus uitroep, “Kom!” (Op. 22:17)

Saam met sy herinnering aan wat die profete verkondig het, herinner Petrus ons ook aan Jesus se opdrag wat sy apostels oorgedra het.

Uit die konteks van wat Petrus in v.10-14 skryf, verwys hy waarskynlik na Jesus se opdrag wat ons in Mat. 24:35-42 lees,

*36“Maar niemand weet wanneer daardie dag en uur kom nie, nie die engele in die hemel nie en ook nie die Seun nie. Net die Vader weet dit.*

*37Soos dit in die dae van Noag was, sal dit ook wees by die koms van die Seun van die mens. 38In daardie dae voor die sondvloed het hulle soos gewoonlik geëet en gedrink en getrou tot op die dag dat Noag in die ark ingegaan het. 39Hulle het nie besef wat aan die gang was nie, totdat die sondvloed gekom en hulle almal weggesleur het.*

*Net so sal dit gaan by die koms van die Seun van die mens. 40Dan sal twee mense op die land werk, die een sal saamgeneem en die ander een agtergelaat word. 41Twee vroue sal by die meul koring maal, die een sal saamgeneem en die ander een agtergelaat word.*

En daarom dan Jesus se opdrag

 *42Bly dus waaksaam, omdat julle nie weet watter dag julle Here kom nie.*

Onthou dit sê Petrus... wees op julle hoede sodat julle elke oomblik gereed sal wees vir sy onverwagse koms.

Petrus spel dit uit in v.11-14.

Julle weet dat die wonderlike dag van wederkoms onverwags sal wees, julle weet dat die meeste mense nie reg sal wees nie en dat dit vir hulle verskriklik sal wees,

daarom moet julle met nog meer toegewyding lewe,

(nie toewyding aan julleself of aan dinge wat by die graf ophou nie) toegewyd aan God om hom te verheerlik met geloof en vertroue en gehoorsaamheid,

span julle in om reg te wees vir daardie dag, wanner Hy verseker weer kom.

Ons weet dat daar vreeslike dinge gaan gebeur voor die einde kom, maar Petrus wys dat gelowiges nie ontsteld moet wees daaroor nie.

Moet jou nie steur aan al die bangmaak stories en die duisende oproepe en boodskappe op sosiale media om te bid dat dit tog nie moet gebeur nie, of nie nou al met jou en jou geliefdes nie. God het dit beste, Hy sál dit laat gebeur op sy tyd...

Kyk verby dit en sien die nuwe aarde en die nuwe hemel wat daarna kom.

 Kyk verby al die onreg en geweld en die siekte en peste en plae –

hou jou oë en jou gedagte, jou lewe vasgenael gefokus op die heerlikheid wat kom op die nuwe aarde anderkant die vuur

 waar God se wil absoluut sal heers.

En daarom, terwyl julle dit weet en verwag ... beywer julle daarvoor om nou en elke oomblik vlekkeloos en onberispelik voor God te lewe, in vrede met Hom.

Moenie net lees wat Hy in sy Woord leer nie, moenie net eredienste bywoon om Hom te verheerlik en saam te leer van Hom nie,

 meer as dit – luister en dóén dan wat jy hoor.

Nie net op hou met sonde en wat verkeerd is in jou lewe nie, maar begin of al meer Jesus se genade en sy liefde uit te leef en te getuig van Hom en sy blye verlossing.

Laat Hy jou lewe verander, jou in beslag neem sodat dit nie meer jy is wat lewe nie maar Christus in jou.

Soos ons in 1 Johannes 3:3 lees dat hulle wat verwag om Christus te sien soos Hy werklik is, sal hulle self rein hou soos wat Jesus rein is.

Terwyl jy ontspan, terwyl jy werk, terwyl jy op die pad is, terwyl jy vakansie hou, terwyl jy deelneem aan sport of daarna kyk, terwyl jy siek is en terwyl jy gesond is, en terwyl jy besorgd is oor jou kinders of oor jou eksamen uitslae of waar die volgende bord kos vandaan gaan kom...

Hou jou rein soos Jesus rein is, wys sy genade en sy liefde in jou opoffering vir ander, lewe soos een wat elke oomblik die nuwe hemel en die nuwe aarde verwag...

Maar hoe sal ons ooit so rein kan wees soos Jesus is?

Paulus skryf in Kolossense 1:22 dat God Hom met elkeen wat glo versoen het deurdat sy Seun gesterwe het om ons heilig, sonder smet en onberispelik voor Hom te stel.

 Hy doen dit in ons...

 en daarom behoort en kan ons lewens wys wat Hy gedoen het...

 ons moet so lewe.

Want ons verwag Jesus se wederkoms,

ons lewe in verwagting van die nuwe hemel en die nuwe aarde wat God belowe het en waar die heerskappy van wat Hy wil volkome sal wees.

Dit is waaraan Petrus ons herinner. Dat ons moet onthou dat Christus weer kom en dat die dag van die Here verseker gaan aanbreek – verskrikking vir ongelowiges, maar verlossing vir elkeen wat in Christus glo.

En dan sluit Petrus se laaste boodskap af met ŉ kort opsomming wat herinner aan alles wat hy in die brief geskryf het (v.17-18).

Julle weet nou vooruit wat gaan gebeur,

pas op dat julle nie julle sekerheid verloor deur julle ore uit te leen vir ongelowiges in die wêreld nie,

pas ook op vir hulle wat selfs in kerke ŉ klomp liegstories oor God sal vertel om julle saam te laat verdwaal nie.

Sorg dat julle toeneem, aanhou groei, in genade en kennis van ons Here en Verlosser, Jesus Christus.

Dit is presies waar hy begin het in Hoofstuk 1:

v.2 dat ons genade en vrede sal vermenigvuldig deur kennis van God en van Jesus.

WANT a) God openbaar Hom in die Bybel, sy gesagvolle woord wat nie deur die wil van ŉ mens voortgebring is nie, maat deur die Heilige Gees meegevoer (1:16-21).

En b) daardie kennis word meer wanneer ons dit toepas en prakties uitleef en deur al die goeie en slegte dinge ondervinding van geloof opdoen in deugsaamheid, en selfbeheersing en volharding en liefde vir ander gelowiges en vir alle mense (1:5-10).

En ons so c) deur kennis en ervaring van Christus bevry word van die wêreldse verderf en al meer deel kry aan die Goddelike natuur (1:3-4).

Hoofstuk 2:

MAAR pas op vir die dwaalleraars in die kerk en die ongelowiges se liegstories.

Hoofstuk 3:

ONTHOU dat Christus verseker weer kom –

hou jou lewe se fokus en jou verwagting daarop – Jesus Christus wat weer kom en die nuwe hemel en die nuwe aarde.

Lewe toegewyd en onberispelik in die vrede wat God in Christus gee.

Wees elke oomblik gereed vir die dag van die Here,

 maar sonder vrees, vol verwagting van die nuwe hemel en die nuwe aarde.

My liewe broer en suster in Christus,

Fokus jou lewe vasgenael op die finale oorwinning en verlossing wanneer Jesus verseker weer kom.

 En roep saam met die Gees en die bruid – Kom Here, kom gou!

Amen